钦定古今图书集成/理学汇编/字学典/第157卷 > 孔子石砚赋 > 《滩哥石砚歌》宋·濂
## 钦定古今图书集成/理学汇编/字学典/第157卷 > 孔子石砚赋 > 《滩哥石砚歌》宋·濂

朱君嗜古米黻同，三代彝器藏心胸。滩哥古砚近获
见，惊喜奚翅逢黄琮。砚煤敷纸巧摹拓，访我一一陈
始终。有唐四叶崇象教，梵僧航海来番禺。手持贝叶
写健相，翻译华竺谈元空。辞义幽深众目识，当时授
笔唯房融。砚中淋漓墨花湿，助演真乘诚有功。爱其
厚重为题识，七月七日元神龙。鬼工雷斧琢削古，天
光电影生新容。袤将四尺广逾半，作镇弗迁犹华嵩。
涉唐入宋岁五百，但见宝气浮晴虹。南渡群公竞赏
识，氏名环列萦秋虫。朔元虽以实内府，弃置但使烟
埃封。方今圣人重文献，毡蒙舟载来江东。风磨雨濯
露精彩，奉敕舁入文华宫。宫中日昃万几暇，侍臣左
右咸云从。紫端元歙尽斥去，欣然为此回重瞳。重瞳
一顾光照日，天章奎画分纤浓。有才沈埋恨已久，石
如能语夸奇逢。维昔成周全盛日，兑戈引衣并大弓。
藏诸天府遗孙子，用以镇国昭无穷。愿将斯砚传万
世，什袭不下古鼎钟。上明文德化八极，下书宽诏苏
疲癃。君方执笔掌纶诰，愿以此言闻帝聪。老臣作歌
在何日？洪武戊午当“严冬。”